મુંબઇના મલાડ પંડાલમાં સાંજે 7થી રાત્રે 10 વાગ્યા સુધી લાઇ સંગીત પર ગરબા થાય છે અને રાત્રે 11થી 2 દરમિયાન 'સાયલન્ટ ગરબા' રમાય છે. ધ્વનિ પ્રદુષણને ધ્યાનમાં રાખતા શહેરોમાં રાત્રે મોડે સુધી લાઉડ સ્પીકર વગાડવાની છૂટ નથી, આથી ગરબા આયોજકોએ 'સાયલન્ટ ગરબા'નો કોનસેપ્ટ શોધ્યો છે. આ રીતના ગરબાના બે ફાયદા કહી શકાય, એક તો તમે પોતાના ગમતા ગીત પર નાચી શકો અને બીજું કે નોઇઝ પોલ્યુશનનો સવાલ જ નહીં. વર્ષ 2016માં આવેલ કરણ જોહરની ફિલ્મ 'એ દિલ હે મુશ્કિલ' તમને યાદ હશે. એ ફિલ્મમાં રણબીર કપૂર અને અનુષ્કા શર્મા સાયલન્ટ ડિસ્કોમાં આ જ રીતે હેડફોન્સ લગાવી પોતાના ગમતા ગીત પર નાચતા જોવા મળે છે. આ 'સાયલન્ટ ગરબા'નો કોનસેપ્ટ ત્યાંથી જ લેવામાં આવ્યો હોય એવું બની શકે.